יבקש ממרכז הליכוד להצהיר לו נאמנות, לפחות לכנסת הנוכחית. נתניהו בישיבת הסיעה אתמול (צילום: AFP)

ראש הממשלה בנימין נתניהו החליט שלא לקיים פריימריז במפלגה, יום בלבד לאחר שהודיע על כך שהוא שוקל מהלך כזה - שלפי הערכות נועד למנוע אפשרות שתקום ממשלת אחדות בראשות מועמד אחר מהמפלגה. במקום זאת, מסרו אמש (ו') בליכוד, הוחלט לכנס את מרכז המפלגה על מנת לקבוע שנתניהו יהיה המועמד היחיד מטעמה לראשות הממשלה, לכל אורך כהונת הכנסת שהושבעה שלשום.

יריית הפתיחה לקרב הירושה בליכוד / פרשנות

לפי הודעת הליכוד, מרכז המפלגה יכונס ביום חמישי בשבוע הבא על מנת לאשר את ההחלטה הזו. ההחלטה המוצעת תקבע גם שהליכוד יהיה שותף אך ורק לממשלה שנתניהו יעמוד בראשה, בין אם לכל תקופת כהונתה או לחלק מכהונתה של הכנסת ה-22 במסגרת רוטציה.

מטרת הצעד מבחינת נתניהו היא לנטרל את היכולת של כל חבר כנסת אחר בימין להרכיב ממשלה בפרק הזמן האחרון לכך, שיימשך 21 ימים, ויתחיל אם גם הוא וגם יו"ר כחול לבן בני גנץ ייכשלו בהרכבת ממשלה.

בתקופה זו ניתן יהיה להעביר - רגע לפני פיזור הכנסת וסבב בחירות שלישי - את המנדט להרכבת ממשלה לכל חבר כנסת שיוכל להציג בפני הנשיא ממשלה. נתניהו חושש שאז יתאפשר מהלך נגדו - שבמסגרתו ח"כ מתוך הליכוד יבקש להדיח אותו ולהקים במקומו ממשלת אחדות עם כחול לבן.

בכחול לבן מקדמים בהתלהבות את הרעיון הזה בכל ריאיון לתקשורת. נתניהו, שמוקף יותר מתמיד באויבים פוליטיים, מבין שיש יותר מידי שחקנים בזירה - גם במפלגתו וגם בצד הימני של המפה - שלהם המוטיבציה לכך. אם אכן נגיע לפרק הזמן האחרון בהליך להרכבת ממשלה אזי נתניהו למעשה ייכשל פעם שנייה ברציפות להרכיב קואליציה ולהביא שלטון לימין. מצבו המשפטי, והאפשרות שיוגש נגדו כתב אישום, רק מוסיפים לחשש ממהלך נגדו.

שיבש את התוכנית. סער (צילום: שאול גולן)

על רקע חשש זה הודיע שלשום נתניהו שהוא שוקל לקיים פריימריז בהליך בזק. עם זאת, גורם פוליטי בכיר העריך שהתגובה המהירה והמתומצתת של יריבו הפוליטי גדעון סער, שצייץ בטוויטר "אני מוכן", גרמה לו לחשוב מחדש על האפשרות הזו.

"היוזמה הזאת שיוצאת מביתו נועדה בראש ובראשונה להכניס את הטוענים לכתר למגננה", אמר אותו גורם שלשום ל-ynet, "נתניהו רצה לשמוע את כולם אומרים: 'לא נתמודד נגדך, אין צורך בפריימריז'. אבל אז קרתה תקלה כי גדעון סער ענה לו ועשה את זה מהר".

במערכת הפוליטית העריכו גורמים שונים כי נתניהו עובד כעת גם בכיוונים פוליטיים אחרים - בראש ובראשונה להוציא התחייבות מראשי גוש הימין שלא ירכיבו ממשלה עם אף מועמד מלבדו, במיוחד בתקופה של 21 הימים בסוף הליך הרכבת הממשלה. במפלגות הימין אמרו לנתניהו כי הם איתו, אולם טרם חתמו רשמית על מסמך שכזה. השר אריה דרעי הביע התחייבות כזו בטוויטר, וכך גם יו"ר הבית היהודי ושר החינוך רפי פרץ.